UK gee honger studente kos | Netwerk24
Deur Roshé Taka 12 Maart 2019 13:17
Die Universiteit van Kaapstad (UK) voed daagliks ongeveer 600 van sy studente deur sy voedingskema.
Thami Nkwanyane, skakelbeampte van die UK, sê die universiteit se departement van maatskaplike ontwikkeling het die voedingsprogram in April verlede jaar begin toe hy besef het baie van sy studente ly honger omdat hulle nie geld het nie.
Die universiteit het veral verlede jaar in die eksamentyd honger onder sy studente verlig.
Die studente ontvang twee gesonde toebroodjies, vrugte en 'n vrugtesap, wat vrywillig deur personeellede, studente en die publiek verpak en versprei word. Die voedingskema is afhanklik van skenkings.
"Studente wil studeer, al weet hulle nie waar hul volgende bord kos vandaan kom nie. Ons wil help," sê Matheko Moshoeshoe-Madi van die Sentrale Energiefonds, wat 'n yskas vir die projek geskenk het.
Prof. Loretta Feris, adjunk-visekanselier, sê die universiteit wil met die voedingskema verseker dat studente akademies goed kan presteer.